text: 21-årig kvinde dræbt på motorvejen
  03 august 2011 kl. 07.27
  En ung kvinde mistede livet, da hun kørte bag op i en lastbil og blev slæbt med, inden hendes bil brød i brand.
  400 meter blev en personbil slæbt med under en lastbil ved en trafikulykke, som natten til onsdag kostede en 21-årig kvinde fra Fredericia livet på den fynske motorvej ved Nr. Åby.
  - Den 21-årige er af ukendte årsager kørt bag op i lastbilen, så hendes bil kilede sig fast. Efter 400 meter løsnede hendes bil sig, endte midt på vejen og brød i brand, fortæller vagtchefen hos Fyns Politi, Thomas Anderskov.
  Politiet blev alarmeret af en bilist, der kørte i den modsatte vejbane, kl. 00.47.
  - Vi har talt med lastbilchaufføren, som har forklaret, at han kørte med helt normal hastighed, da ulykken skete. Det bekræftes også af fartskriveren i hans bil, siger Thomas Anderskou.
  På grund af ulykken måtte politiet afspærre motorvejen i et par timer.
  